Beninin vallankaappausyritys 2025

**Beninin vallankaappausyritys 2025** oli everstiluutnantti Pascal Tigrin johtamien beniniläisten sotilaiden aseellinen vallankaappausyritys 7. joulukuuta 2025. Sotilaat ilmoittivat Beninin yleisradiossa  syrjäyttäneensä presidentti Patrice Talonin presidentinpalatsiin tehdyn torjutun hyökkäyksen jälkeen. Benin pyysi sotilasapua Länsi-Afrikan talousyhteisö Ecowasin valmiusjoukoilta, ja tunteja myöhemmin Beninin sisäministeri Alassane Seidou totesi, että vallankaappausyritys oli epäonnistunut. Beninin lisäksi vallankaappausyritystä torjumaan lähetettiin Nigerian, Norsunluurannikon, Ghanan ja Sierra Leonen sotajoukkoja. Lisäksi Ranska auttoi torjunnassa. 

## Tapahtumat
Vallankaappaus alkoi kello 2.00 sunnuntai-aamuna, joulukuun 7. päivänä. Abomey-Calavissa olevasta Togbinin sotilastukikohdasta tulleet kapinoivat sotilaat suuntasivat ensin Beninin presidentin sotlaskabinetin johtajan, imavoimien kenraali Bertin Badan kotiin. Badan vaimo tapettiin puhjenneissa yhteenotoissa, vaikka itse Bada onnistui pakenemaan. Sotilaat onnistuivat vangitsemaan armeijan esikuntapäällikön kenraali Abou Issan ja eversti Faizou Gominan. Heidät vapautettiin varhain maanatai-aamuna Tchaouroussa, Borgoun departementissa yli 350 kilometrin päässä Cotonousta.

Noin kello 5 aamulla hyökkääjät saapuivat presidentin residenssille, jossa tasavaltalaiskaarti oli asemissaan. Seurasi väkivaltainen laukausten vaihto. Presidentti seurasi taistelua tasavaltalaiskaartin jäsenten rinnalla. Sen jälkeen kapinoitsijat vetäytyivät.

Ranskan suurlähetystö Cotonoussa kertoi X:ssa, että "presidentin asunnon lähellä sijaitsevasta Camp Guezosta" raportoitiin tulituksista, ja kehotti Ranskan kansalaisia ​​pysymään sisätiloissa turvallisuuden vuoksi. Myös Yhdysvaltain ja Venäjän suurlähetystöt Cotonoussa julkaisivat vastaavat tiedotteet.

Seuraavaksi everstiluutnantti Pascal Tigrin johtamat sotilaat ottivat haltuunsa Beninin kansallisen televisioaseman ja julistivat televisiolähetyksessä, että Talon oli erotettu virastaan ja kaikista valtion laitoksista. Ryhmä kutsui itseään "Uudelleenjärjestelyn sotilaskomiteaksi".

Muutamia tunteja tulituksen jälkeen Beninin hallitus sanoi estäneensä kapinan. Beninin presidentti Patrice Talon sanoi sunnuntaina, että tilanne oli "täysin hallinnassa" turvallisuusjoukkojen estettyä vallankaappausyrityksen. Neljätoista henkilöä pidätettiin. 

Myöhemmin sunnuntaina iltapäivällä Cotonoussa kuultiin voimakkaita räjähdyksiä. Niiden arveltiin johtuneen ilmaiskuista. Ennen räjähdyksiä lentojen seurantatiedot osoittivat, että kolme lentokonetta oli tullut Beninin ilmatilaan Nigeriasta. Nigeria myönsi lähettäneensä sekä hävittäjiä, että myös maajoukkoja naapurimaahansa auttaakseen järjestyksen palauttamisessa Beniniä. Nigerian tavoitteena oli torjua poliittinen kriisi Beninissä, joka taistelee  Nigerian tavoin jihadisteja vastaan. Benin toimii myös keskeisenä kaupankäynnin käytävänä Atlantin rannalle Länsi-Afrikassa.

Nigerian presidentin kanslian lausunnon mukaan presidentti Bola Tinubu määräsi hävittäjiä Beninin ilmatilaan auttamaan "vallankaappaussuunnittelijoiden siirtämisessä pois kansalliselta televisioasemalta ja sotilasleiriltä, ​​johon he olivat ryhmittyneet uudelleen", sekä maajoukkojen sijoittamisen Beniniin. Nigerian ilmavoimat suorittivat myös valvontaoperaatioita beniniläisen kumppaninsa kanssa. Bola Tinbu julisti: "Nigerian asevoimat nousivat tänään urheasti puolustamaan ja suojelemaan perustuslaillista järjestystä Beninissä Beninin hallituksen kutsusta". Tinbu väitti, että he olivat auttaneet vakauttamaan naapurimaata. Hän lisäsi, että nämä toimet oli toteutettu "Ecowasin protokollan puitteissa", joka koskee demokratiaa ja hyvää hallintotapaa.

Muidenkin Länsi-Afrikan maiden joukkoja lähetettiin Beniniin epäonnistuneen vallankaappausyrityksen jälkeen. Länsi-Afrikan alueellinen blokki Ecowas ilmoitti määränneensä välittömästi lähetettäväksi osia valmiusjoukoistaan ​​maahan. Ecowasin lausunnon mukaan Ghanan, Norsunluurannikon, Nigerian ja Sierra Leonen sotilaita lähetetään tukemaan Beninin hallitusta ja tasavaltalaista armeijaa perustuslaillisen järjestyksen ja Beninin tasavallan alueellisen koskemattomuuden säilyttämiseksi. Presidentti Emmanuel Macronin avustaja sanoi kaksi päivää kappausyrityksen jälkeen, että Ranska tarjosi logistista tukea ja valvonta-apua Beninille estääkseen vallankaappauksen.

Beninin ministerineuvosto vahvisti, että konetuliaseiden ääni sunnuntaina tuli Togbinin tukikohdasta, jossa osa kapinallisten käyttämistä panssariajoneuvoista pysäytettiin Nigerian ilmavoimien väliintulon jälkeen. Raportin mukaan armeija piiritti Togbinin tukikohdan ja käynnisti "kohdennettuja, tarkasti kohdennettuja ilmaiskuja... altistamatta ympäröiviä kaupunginosia" vaaralle. Ecowasin ulkomaalaisista sotilaista koostuva valmiusjoukko sijoitettiin Togbinin sotilastukikohtaan. Myös alueellisen yhteistyön puitteissa toiminut Norsunluurannikon erikoisjoukko asettui varmistusasemiin Cotonohun. Joukkojen käyttöönoton arvellaan olevan viestii siitä, että Ecowas ei ole enää halukas katsomaan, kun siviilihallitukset kaatuvat ilman vatarintaa.

### Uhrit ja osallistujat
Beninin presidentinpalatsin hallinnasta käytiin kiivas taistelu, jossa yksi tasavaltalaiskaartin jäsen kuoli ja toinen haavoittui vakavasti. Kapinallisten puolella useita taistelijoita haavoittui, mutta heidän tarkka lukumääränsä oli keskiviikkona 10.12. tuntematon. Presidentin tiedottajan mukaan haavoittuneita ja kuolleita oli, mutta he poistuivat ruumiit mukanaan. Armeijan on päivitettävä henkilöstömäärä ennen kuin lopullinen raportti voidaan antaa perheille. 

Hyökkääjillä oli käytössään panssaroidut ajoneuvot. Muut ryhmät kohdistivat iskunsa kansallisen televisioaseman (SRTB) päämajaan, jolloin kapinaan osallistuneiden kokonaismäärä nousi sadasta kahteensataan. Tiedottajan mukaan suurin osa kapinaan osallistuneista sotilaista ei välttämättä ollut tietoinen osallistuvansa yritykseen kaataa perustuslaillinen järjestys.

Beninin ulkoministeri Olushegun Adjadi Bakari sanoi, että osa avuksi lähetetyistä alueellisista joukoista jäi maahan "osana raivaus- ja puhdistusoperaatiota". Ulkoministerin mukaan noin 200 länsiafrikkalaista sotilasta, pääasiassa Nigeriasta ja Norsunluurannikolta, oli Beninissä tukemassa hallitusta epäonnistuneen vallankaappausyrityksen jälkeen. Bakarin mukaan Beninin armeija oli jo työntänyt kapinallistern joukot takaisin, kun aloitettiin neuvottelu Nigerian ja muiden maiden väliintulosta Ecowasin protokollan mukaisesti. Beninin kapinallisten torjumiseksi tarvittiin "tarkkaa ilmatukea kirurgisen leikkauksen suorittamiseksi vihollisen avainasemiin vaarantamatta siviiliuhreja".

Kuukausi vallankaappausyrityksen jälkeen Ecowasin lähettämät nigerialaiset sotilaat olivat edelleen sijoitettuina Cotonouhun. Benin WebTV:n mukaan joukkojen läsnäolonsa oli huomaamatonta, on mutta myös edelleen näkyvää ja osoittaa jatkuvaa korkeaa valppautta. Tehtävän päättymiselle ei annettu virallista määräaikaa.

## Taustat
Beninin itsenäistyttyä vuonna 1960 maassa oli runsaasti sotilasvallankaapauksia. Vuonna 1972 vallan kaapanneen Mathieu Kérékoun sosialistisessa Beninissä koettiin yhden päivän kestänyt epäonnistunut vallankaappaus "Opération Crevette" vuonna 1977, kun ulkomailta tulleet palkkasoturit yritttivät kukistaa Kérékoun hallinnon Cotonoussa. 

Kérékoun valta-ajan jälkeen Beninissä omaksuttiin vuonna 1990 monipuoluejärjestelmä jonka jälkeen maan turvallisuustilanne on ollut vakaa. Vuonna 2016 valtaan nousseen presidentti Patrice Talonin hallintoaikaa on pidetty taloudellisena menestyksenä, mutta autoritaarisena. Talon vangitutti tärkeät kilpailijansa, poliittiset vangit Reckya Madougoun ja Joel Aivon. 

Tammikuussa 2026 Beninissä järjestetään paikallis-, parlamenttivaalit ja huhtikuussa presidentinvaalit. Syksyllä opposition presidenttiehdokkaan osallistuminen vaaliin kiellettiin ja Talonin suosimaa talousministeriä Romuald Wadgania pidetään presidentinvaalin voittajana. Syksyllä Beninin presidentin virka-aikaa pidennettiin viidestä seitsemään vuoteen. Maan perustuslailliseen muutokseen kuuluu myös senaatin käyttöönotto maan keskushallinnossa.

Syyskuun 2024 lopulla pidätettiin kolme henkilöä epäiltynä vallankaappauksen suunnittelusta Beninissä. Erästä heistä pidettiin aikaisemmin Talonin oikeana kätenä, mutta hän oli alkanut osoittaa viime aikoina omia poliittisia tavoitteitaan. Pidätettyt tuomittiin molemmat 20 vuodeksi vankeuteen. Heidät tuomittiin ilman asianajajia syyllisiksi "valtion turvallisuuden vastaiseen salaliittoon" ja "virkamiehen korruptioon".

Vallankaappauksia ja niiden yrityksiä on tapahtunut viime vuosina myös monissa muissa Länsi-Afrikan maissa, kuten Beninin pohjoisissa naapurimaissa Nigerissä ja Burkina Fasossa sekä Malissa, Guineassa ja viimeisimpänä Guinea-Bissaussa. Useimmat kaappaukset ja vallankaappausyritykset toistavat keskenään samanlaisia kiistanalaisten vaalien, perustuslaillisten mullistusten, turvallisuuskriisien ja nuorten tyytymättömyyden kuvioita.

## Perustelut
Kapinalliset perustelivat tekojaan kritisoimalla Talonin maan johtamista ja valittivat hänen tavastaan ​​käsitellä Pohjois-Beninin turvallisuustilanteen heikkenemistä. Beninin armeija on kärsinyt tappioita pohjoisrajoilla kapinallisten koettelemien Nigerin ja Burkina Fason kanssa viime vuosina, kun ISISiin ja al-Qaidaan kytköksissä olevat jihadistitaistelijat levittäytyivät myös Beniniin. Sotilaat mainitsivat lausunnossaan, että "tietämättömyys ja laiminlyönti rintamalla kaatuneiden aseveljiemme tilanteesta ja ennen kaikkea heidän perheidensä tilanteesta, jotka herra Patrice Talonin politiikka on hylännyt surullisen kohtalonsa nojaan". Kapinalliset arvostelivat myös Beninin terveydenhuollon leikkauksia, kuten valtion rahoittaman munuaisdialyysin peruuttamista, veronkorotuksia sekä poliittisen toiminnan rajoittamista.

## Tilanne kaappausyrityksen jälkeen
Presidentti Talon kuvaili sunnuntai-iltana tapahtunutta vallankaappausta "järjettömäksi seikkailuksi" ja vannoi rankaisevansa kapinallisia ja varmistavansa panttivankien turvallisuuden. Hän ei paljastanut heidän henkilöllisyyksiään, eikä ollut selvää, kuinka monta heistä oli pidätettynä, mutta joidenkin uskotaan olevan korkea-arvoisia sotilasupseereita.

Vallankaappausyritystä seuranneena päivänä Beninin turvallisuusjoukot jatkoivat etsintöjä iskuihin osallistuneiden löytämiseksi. Kaappausyrityksen jälkeisenä tiistaina sen johtajan, everstiluutnantti Pascal Tigrin, entisen tykistöupseerin ja presidentti Talonin suojelujoukkojen jäsenen olinpaikka oli edelleen tuntematon, samoin kuin useiden panttivankien kohtalo.

Keskiviikkona 10.12. uutisoitiin Beninin hallituksen viranomaisten tietävän, että everstiluutnantti Pascal Tigrin on Togon pääkaupungissa Loméssa, samalla alueella, jossa presidentti Faure Gnassingbé asuu. 

Poliittinen analyytikko Zagazola Makama arveli 19. joulukuuta, että everstiluutnantti Pascal Tigri on tavoitettu ministerin residenssistä Niameyssa, Nigerissä, lähellä presidentin palatsia ja maan dokumentaation ja ulkoisen turvallisuuden pääosastoa (DGDSE). Tigrin uskotaan olleen huvilassa 12. joulukuuta lähtien. Näiden tietojen mukaan vallankaappausyrityksen epäonnistuttua Tigri pakeni Loméen, Togoon, ja siirtyi sen jälkeen yksityskoneella Ouagadougouhun, Burkina Fasoon, 12. joulukuuta. ja Tigrin Niameyyn samana iltana.

Helmikuun 1. 2026 uutisoitiin, että vallankaappausyrityksen torjumiseksi Nigeriasta tulleet sotilaat olivat päättäneet tehtävänsä ja poistuivat Cotonousta länteen sijaitsevilta Togbinin kasarmeilta.

Helmikuun 14. 2026 Nigerin sotilasjuntan presidentti, kenraali Abdourahamane Tchiani väitti, että todisteita Pascal Tigrin läsnäolosta Nigerissä ei ole. Kenraali Tiani vahvisti myös, että hänen maallaan ei ollut mitään yhteyttä presidentti Patrice Talonin hallintoa vastaan ​​tehtyyn vallankaappausyritykseen ja väitti, että Niger ei ollut osallisena Beninin tapahtumiin.

Helmikuun 27. 2026 uutisoitiin, että Beninin poliisi on etsintäkuuluttanut yhteensä yhdeksän vallankaappausyritykseen osallistunutta henkilöä. Heidän joukossaan on Pascal Tigri, jota epäillään vallankaappauksen pääsuunnittelijaksi. Etsintäkuulutettujen joukossa ovat myös kapteenit Castro Sambieni ja Ousmane Samary. Nämä kolme sotilasta esiintyivät kansallisessa televisiossa lukemassa presidentti Talonin syrjäyttämistä koskevan julistuksen. 

### Pidätykset
Beninin poliisi pidätti entisen puolustusministerin ja merkittävän oppositiohahmon Candide Azannain perjantaina 12.12. Cotonoussa. Pidätys tapahtui hänen puolueensa päämajan edessä, jossa oli tapahtuma. Azannai tuomitsi vallankaappausyrityksen Facebook-lausunnossa, mutta tuomitsi myös yritykset "hyödyntää rikollisia tapahtumia... vallan haltuunottamiseksi manipuloimalla ja pelottelemalla toisinajattelijoita ja kriittisiä poliittisia mielipiteitä".

Joulukuun 12. RFi uutisoi, että Beninin oikeusjärjestelmä antoi kansainvälisen pidätysmääräyksen beniniläisestä länsivastaisesta vaikuttajasta Kemi Sebasta. Uutistoimiston tietojen mukaan häntä etsitään "valtion turvallisuutta vastaan ​​tehtyjen rikosten oikeuttamisesta, vihan, väkivallan ja kapinan lietsomisesta". Sosiaalisessa mediassa levisi kapinapäivänä video, jossa Seba viittasi kapinallisiin "isänmaallisina sotilaina". Videolla hän myös julisti, että vallankaappausyrityksen estymispäivä, 7. joulukuuta, oli "vapautuksen päivä".

Entisen presidentin Boni Yayin poika Chabi Yayi pidätettiin lauantain 13. ja sunnuntain 14. välisenä yönä, jonka yhteydessä hänen kotonaan Cotonoun Fidjrossèssa tehtiin kotietsintä yön aikana. Chabi Yayi on toiminut Les Démocrates puolueen ulkoasiain sihteerinä ja Beninin opposition poliittisten puolueiden neuvotteluelimen toimitusjohtajana. Puolueen mukaan Yayin perheelle tai puolueen virkamiehille ei toimitettu virallista tietoa hänen pidätyksestään. Puolue tuomitsi teon, oikeusvaltioperiaatteiden ja perustuslain takaamien perusoikeuksien vastaisena, ja oli huolissaan johtajansa fyysisestä turvallisuudesta. Beninin poliisi kuulusteli Chabi Yayia, minkä jälkeen hänet vapautettiin pidätystä seuranneena maanantaina ja asetettiin oikeudelliseen valvontaan jatkotoimenpiteiden ajaksi.

Maanantaina 15.12. tuotiin kuultavaksi noin 30 syytettyä talousrikosten ja terrorismin tuomioistuimen erityissyyttäjän eteen Cotonoussa. Heitä epäillään osallisuudesta estettyyn vallankaappaukseen. Syytetyt ovat enimmäkseen sotilaita, jotka vietiin tutkintavankeuteen seuraavana päivänä. Heitä syytetään maanpetoksesta, murhasta, valtion turvallisuuden vaarantamisesta ja yhteistyöstä ulkovallan kanssa. Useiden epäiltyjen kapinallisten uskotaan olevan pakosalla, kuten myös heidän johtajansa Pascal Tigrin.

Beninin hallitusta on kehotettu puuttumaan kansanedustaja pidätykseen. Tasavallan poliisi pidätti oppositiopuolueen Les Démocratesin jäsenen, vaaleilla valitun kansanedustaja Soumaïla Sounon Bokén tiistaina 16. joulukuuta 2025.

Tammikuussa 2026 uutisoitiin, että Les Démocrates-puolueen varapuheenjohtaja Alassane Tigri on pidätetty vallankaappausyritykseen liittyen. Maan entistä ministeriä syytetään maanpetoksesta, yhteistyöstä ulkovallan kanssa, osallisuudesta murhaan ja hyökkäyksistä valtion turvallisuutta vastaan. Varapuheenjohtaja on määrätty tutkintavankeuteen. Tigrin lisäksi kansanedustaja Soumaïla Sounon Boké, Chabi Yayi, joka on presidentti Boni Yayin poika ja Candide Azannaï, Restore Hope -puolueen puheenjohtaja pidätettiin. Chabi Yayi määrättiin oikeudelliseen valvontaan, kun taas kaksi muuta pidetään tutkintavankeudessa.

Helmikuun 2026 loppuun mennessä noin 30 beniniläistä sotilasta ja siviiliä oli pidätettynä vallankaappausyritykseen liittyen. Merkittävimmät pidätettyinä olevat olivat entiset ministerit, puolustusministeri Candide Azannaï ja entinen urheilu- ja virkistysministeri Alassane Tigri. Syytettynä oli myös entinen kansanedustaja Soumaïla Sounon Boké. 

### Reaktiot
Länsi-Afrikan talousyhteisö Ecowas, Afrikan unioni ja  António Guterres tuomitsivat vallankaappausyrityksen. Beninin suuri itänaapuri Nigeria kuvaili vallankaappausyritystä "suoraksi hyökkäykseksi demokratiaa vastaan". YK:n Länsi-Afrikan ja Sahelin alueen erityisedustajan sijainen varoitti osallisuutta rajoittavista hallintouudistuksista ja vaati suurempaa läpinäkyvyyttä institutionaalisissa muutoksissa. "Alueen kokemukset osoittavat, että syrjiviksi koetut hallintouudistukset heikentävät legitimiteettiä ja ruokkivat kansan tyytymättömyyttä. Beninin 7. joulukuuta tapahtunut vallankaappausyritys, joka oli niin lähellä vuoden 2026 alkuun suunniteltuja presidentin- ja parlamenttivaaleja, korostaa entisestään laajan kuulemisen ja läpinäkyvyyden tarvetta perustuslaillisissa ja hallinnon uudistusprosesseissa.” 

### Beninissä
Beninin vuoden 2026 presidentinvaalien hylätty ehdokas, Sahelin liittoa AESaa ja Venäjää tukeva Kémi Séba ilmaisi tukensa vallankaappaukselle sen ollessa käynnissä. Muut AESäa tukevat sosiaalisen median tilit julkaisivat väitteitä vallankaappauksen onnistumisesta heti uutisen ilmestyttyä. 

Les Democrates, Beninin pääoppositiopuolue ja entisen presidentin Thomas Boni Yayin puolue tuomitsi vallankaappauksen ja ilmoitti tukevansa Beninin hallitusta. Beninin islamilainen unioni julkaisi vastaavan lausunnon. Myös Forces Cauris pour un Bénin émergent  (FCBE) puolue tuomitsi vallankaappausyrityksen ja ilmoitti myös tukevansa hallitusta.

### '''Suomessa'''
Beninin vallankaappausyrityksen epäonnistumisesta kerrottiin myös Suomen mediassa.  Suomen Länsi-Afrikan kulttuuri-instituutti Villa Karossa oli tapahtuman aikaan parikymmentä suomalaista. Villa Karo kehotti varmuuden vuoksi kaikkia residenssissä olevia pysymään Grand-Popossa ja välttämään liikkumista esimerkiksi hallinnon keskukseen Cotonouhun. Järjestön toiminnanjohtaja Julia Ojasen mukaan ihmiset olivat rauhallisia, eikä paniikkia päässyt syntymään.

Ulkoministeriön tiedotteen mukaan "Tilanne Beninissä sunnuntaina 7.12.2025 tapahtuneen vallankaappausyrityksen jälkeen on rauhoittunut, mutta jatkuu jännitteisenä ja epävarmana ainakin 11.1.2026 pidettäviin parlamenttivaaleihin saakka. Turvallisuustilanne voi muuttua nopeasti, ja häiriöt lentoliikenteessä ovat mahdollisia. Noudata erityistä varovaisuutta matkustaessasi Beniniin, ja vältä kaikkea matkustamista maan pohjoisosiin. Tarkkaile ympäristöäsi, seuraa paikallisia uutisia ja noudata paikallisviranomaisten ohjeita." Lisäksi matkustajia kehotettiin tarkkailemaan ympäristöään, seuraamaan paikallisia uutisia ja noudattamaan paikallisviranomaisten ohjeita.

## Tuhot
Viranomaiset ilmoittivat useiden henkiloiden kuolemasta vallankaappausyrityksen yhteydessä, mutta tarkempia lukuja ei mainittu julkisissa lähteissä 27.12. mennessä. 

Epäonnistuneen vallankaappausyrityksen jälkeen aloitettiin tutkimukset tuhoista. Joulukuun 26. Beninin viranomaiset julkistivat tietoja, joiden mukaan kaappausyritys vaikutti voimakkaasti yhdeksään sekä julkiseen, että yksityiseen kohteeseen. Taistelut aiheuttivat myös merkittäviä vahinkoja sotilasajoneuvoille ja -kalustolle. 

## Katso myös

* Beninin politiikka
* Palkkasotureiden hyökkäys Cotonouhun 1977

## Lähteet

## Aiheesta muualla

* Mawunyo Hermann Boko, Matthieu Millecamps ja François Soudan, Bénin : retour sur ces heures qui ont fait vaciller le pouvoir de Patrice Talon, 8.12.2026 Jeune Afrique